KOMISJONI MÄÄRUS (EMÜ) nr 2265/91,

26. juuli 1991,

millega muudetakse määrust (EMÜ) nr 890/78,

millega sätestatakse humala sertifitseerimise üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 26. juuli 1971. aasta määrust (EMÜ) nr 1696/71 humalaturu ühise korralduse kohta,1 viimati muudetud määrusega (EMÜ) nr 3577/90,2 eriti selle artikli 2 lõiget 5 ja artiklit 18,

ning arvestades, et:

nõukogu määruses (EMÜ) nr 1784/77,3 viimati muudetud määrusega (EMÜ) nr 1605/91,4 on sätestatud humala sertifitseerimise üldeeskirjad;

humala ja humalatoodete töötlemine on märkimisväärselt suurenenud pärast komisjoni määruse (EMÜ) nr 890/785 (viimati muudetud määrusega (EMÜ) nr 921/896) jõustumist;

kogemused on näidanud, et humalatoodete nõuetekohase sertifitseerimise läbiviimise tagamisel esineb mõningaid raskusi;

jätkuva tehnika arengu tõttu oleks asjakohane täpsemalt määratleda suletud töötlemisringi tingimused ja laad, et vältida erinevaid tõlgendusi;

lisaks sellele tundub olevat asjakohane täpsemalt määratleda humala ja humalatoodete töötlemisel kohaldatavad ametlikud kontrollid, et tagada tõhusam ja ühtlasem sertifitseerimismenetlus ja asjakohaste määruste järelevalve ühenduse liikmesriikide poolt;

oleks asjakohane sätestada karistused juhtudeks, kui sertifitseerimisega seotud sätteid on tõsiselt rikutud;

käesolevas määruses sätestatud meetmed on kooskõlas humalaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 890/78 muudetakse järgmiselt.

1. Artikli 1 lõige g asendatakse järgmisega:

"g) suletud töötlemisring - humala valmistamis- või töötlemisprotsess, mis viiakse läbi ametliku järelevalve all nii, et humalaid või töödeldud tooteid ei ole võimalik lisada või kõrvaldada kõnealuse toimingu jooksul. Suletud töötlemisring algab pakendatava või töödeldava humala või humalatoote pitseeritud pakendi avamisega ja lõpeb töödeldud humala või humalatoote pakendi pitseerimisega."

2. Artiklile 8 lisatakse lõiked 5 ja 6:

"5. Suletud töötlemisringi võib viia üksnes humalat ja humalatooteid ning käesoleva määruse V lisas sätestatud aineid. Neid võib viia ainult sellisel kujul, millisel nad on sertifitseeritud.

6. Kui süsinikdioksiidi kasutamisel saadud ekstraktide töötlemine tuleb tehnilistel põhjustel suletud töötlemisringis katkestada, pitseerivad määruse (EMÜ) nr 1784/77 artikli 1 lõikes 6 määratletud tähenduses sertifitseerimist läbi viima volitatud ametiasutuste või talituste esindajad pakendi, milles on töötlemise katkestamise hetkel saadud vahesaadus. Pitserit võib eemaldada üksnes eespool nimetatud ametiisikute järelevalve all kohas, kus töötlemist jätkatakse."

3. Lisatakse artikkel 8a:

"1. Humalatoodete tootmise puhul peavad artikli 8 lõikes 6 osutatud ametiisikud kohal olema alati, kui töötlemine toimub. Nad teostavad järelevalvet igas töötlemise etapis, st töödeldavat humalat või humalatoodet sisaldava pitseeritud pakendi avamisest kuni humalatoote pakkimise, pitseerimise ja märgistamise lõpetamiseni. Lubatakse ajutiselt puududa, kui tehniliste vahenditega on võimalik tagada, et täidetakse käesoleva määruse sätteid.

2. Enne töötlemissüsteemis järgmise partii juurde asumist kontrollivad artikli 8 lõikes 6 osutatud esindajad, kas töötlemissüsteem on tühi vähemalt ulatuses, mis on vajalik kahe eri partii osade segunemise vältimiseks. Kui humal, humalatooted, humalajäägid või muud humalast saadud tooted jäävad tootmissüsteemi osadesse, nt segamis- või konserveerimisanumatesse, kui töödeldakse teise partii humalat, tuleb need osad sobiva tehnilise vahendi abil ja ametliku järelevalve all töötlemissüsteemist lahti ühendada. Osad võib töötlemissüsteemi külge tagasi ühendada üksnes ametliku järelevalve all. Füüsiline side kontsentreeritud ja kontsentreerimata humalapulbri töötlemistsüklite vahel ei ole lubatud, kui kumbki tsüklitest käib.

3. Humalatöötlemisettevõtete käitajad esitavad artikli 8 lõikes 6 osutatud esindajatele ja määruse (EMÜ) nr 1784/77 artikli 1 lõikes 6 määratletud tähenduses sertifitseerimissüsteemile vastavuse tagamise eest vastutavate riiklike ametiasutuste esindajatele kõik andmed töötlemisettevõtte tehnilise ülesehituse kohta.

4. Humalatöötlemisettevõtete käitajad peavad täpset registrit töödeldud humalate kogutoodangu kohta. Iga töödeldava humalapartii puhul koostatakse register, mis sisaldab andmeid kasutatava ja töödeldud toote massi, jäätmete, sealhulgas humalajääkide, muude eraldunud ainete ja eeldatava niiskusekao kohta. Kasutatava toote puhul peab register sisaldama ka määruse (EMÜ) nr 1784/77 artikli 5 lõike 1 punktis b osutatud näitajat kõigi asjakohaste humalasaadetiste ja humalasortide kohta. Kui samas partiis on mitu sorti, tuleb registris kajastada nende masside vastavad osad. Töödeldud toote puhul tuleb samuti registrisse märkida sort või, kui töödeldud toode on segu, koostise sortide kaupa. Kõik massid võib ümardada kilogrammideni.

5. Kogutoodangu register koostatakse artikli 8 lõikes 6 osutatud esindajate järelevalve all ning allkirjastatakse nende poolt kohe pärast partii töötlemise lõpetamist. Töötlemisettevõtte käitaja säilitab registreid vähemalt kolm aastat.

6. Sertifitseerimissüsteemile vastavuse tagamise eest vastutavate ametiasutuste esindajad viivad korrapäraselt ja eelneva teatamiseta läbi pistelisi kontrolle humalatöötlemisettevõtete ruumides. Kontrolli raames jälgitakse: artikli 8 lõikes 6 osutatud esindajate tööd, sertifitseeritud toodete õigsust, humalatega kaasas olevaid sertifikaate ja eespool esitatud lõikes 4 osutatud registreeritud kogutoodangut. Aasta jooksul viiakse läbi vähemalt viis kontrolli humalatöötlemisettevõtte kohta.

7. Iga aasta 30. juuniks esitavad liikmesriigid komisjonile andmed kõnealusele kuupäevale eelnenud aasta jooksul seoses sertifitseerimisega võetud järelevalvemeetmete sageduse, tüübi ja tulemuste kohta.

8. Kui leitakse, et humalatoodete valmistamisel on kasutatud komponente, mis ei ole lubatud, või kui komponendid ei vasta määruse (EMÜ) nr 1784/77 artiklis 5 loetletud sertifikaadis esitatud teabele, ning kui see on käsitatav ettevõtte käitaja või töötajate tahtliku tegevuse või tõsise rikkumisena, võtab asjaomane liikmesriik sellelt töötlemisettevõttelt sertifitseerimiskeskusena tegutsemise loa. Luba ei või taastada vähemalt 12 kuu jooksul pärast selle äravõtmist. Ettevõtte käitaja taotlusel antakse luba tagasi hiljemalt kahe või tõsistel juhtudel kolme aasta pärast alates selle äravõtmisest."

4. Käesoleva määruse lisa lisatakse IV lisana.

Artikkel 2

Käesolev määrus jõustub 1. septembril 1991. Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. juuli 1991

Komisjoni nimel

komisjoni liige

Ray MAC SHARRY

1 EÜT L 175, 4.8.1971, lk 1.

2 EÜT L 353, 17.12.1990, lk 23.

3 EÜT L 200, 8.8.1977, lk 1.

4 EÜT L 149, 14.6.1991, lk 14.

5 EÜT L 117, 29.4.1978, lk 43.

6 EÜT L 97, 11.4.1989, lk 40.

LISA

"V LISA

Humalaekstraktide standardimisel lubatud ained:

1. glükoosisiirup;

2. kuuma vee abil humalast valmistatud ekstrakt."